Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 68/360/ΕΟΚ περί καταργήσεως των περιορισμών στη διακίνηση και στη διαμονή των εργαζομένων των κρατών μελών και των οικογενειών τους στο εσωτερικό της Κοινότητας», και της «Οδηγίας 73/148/ΕΟΚ περί καταργήσεως των περιορισμών στη διακίνηση και στη διαμονή των υπηκόων των κρατών μελών στο εσωτερικό της Κοινότητας στον τομέα της εγκαταστάσεως και της παροχής υπηρεσιών» ()

(96/C 174/13)

Στις 23 Φεβρουαρίου 1996, και σύμφωνα με το άρθρο 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα κοινωνικών, οικογενειακών, εκπαιδευτικών και πολιτισμικών θεμάτων, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 14 Μαρτίου 1996 βάσει της εισηγητικής έκθεσης του εισηγητή κ. Vinay.

Κατά τη 334η σύνοδο ολομέλειας, (συνεδρίαση της 27ης Μαρτίου 1996), η Οικονομική και Κοινωνική Επιτροπή υιοθέτησε με 96 ψήφους υπέρ, 3 κατά και 1 αποχή την ακόλουθη γνωμοδότηση.

1. Εισαγωγή

1.1. Στις οδηγίες 68/360/ΕΟΚ (διακίνηση και διαμονή των εργαζομένων των κρατών μελών) και 73/148/ΕΟΚ (διακίνηση και διαμονή για εγκατάσταση και παροχή υπηρεσιών) η διέλευση μέσω των συνόρων υπόκειται στην παρουσίαση έγκυρου εγγράφου ταυτότητας.

1.2. Με σκοπό να προσαρμοστούν οι εν λόγω οδηγίες στους στόχους που τίθενται από τά άρθρα 7Α και 8Α της Συνθήκης ΕΚ απαιτείται να εξαλειφθούν οι διατάξεις που προβλέπουν αυτή την προϋπόθεση για τη διέλευση μέσω των εσωτερικών συνόρων.

1.3. Η πρόταση οδηγίας που αποτελεί το αντικείμενο της γνωμοδότησης προτείνει την εν λόγω προσαρμογή.

2. Παρατηρήσεις

2.1. Η πρόταση οδηγίας είναι συμπληρωματική στην πρόταση οδηγίας σχετικά με την κατάργηση κάθε ελέγχου των ατόμων στα εσωτερικά σύνορα (COM(95) 347 τελικό) για την οποία η ΟΚΕ είχε εκφράσει θετική γνωμοδότηση.

2.1.1. Η ΟΚΕ κατανοεί ότι για να εφαρμοστεί στην πράξη η κατάργηση του ελέγχου των ατόμων στα εσωτερικά σύνορα είναι αναγκαίο να υιοθετηθούν και οι δύο προτάσεις οδηγίας.

2.2. Η ΟΚΕ επισημαίνει ότι η κατάργηση της υποχρέωσης παρουσίασης έγκυρου εγγράφου ταυτότητας περιορίζεται στη διέλευση των εσωτερικών συνόρων.

2.3. Για το λόγο αυτό συμφωνεί με την ενσωμάτωση του κανόνα σχετικά με την παρουσίαση έγκυρης ταυτότητας ή διαβατηρίου όταν πρόκειται για εξωτερικά σύνορα.

2.4. Η ΟΚΕ συμφωνεί με την τελευταία αιτιολογική σκέψη που διευκρινίζει ότι ο στόχος του άρθρου 7Α δεν σημαίνει ότι οι πολίτες της Ένωσης και οι οικογένειές τους έχουν το δικαίωμα να κυκλοφορούν χωρίς να διαθέτουν ταξιδιωτικά έγγραφα.

2.4.1. Για το λόγο αυτό συμφωνεί με την προτεινόμενη διάταξη που επιτρέπει στα κράτη μέλη τη δυνατότητα να επιβάλουν την υποχρέωση να διαθέτουν τα άτομα για τα οποία γίνεται λόγος στις δύο οδηγίες έγκυρη ταυτότητα ή διαβατήριο με την απαιτούμενη θεώρηση (εάν πρόκειται για τα μέλη της οικογενείας πολίτη τρίτης χώρας για τον οποίο η θεώρηση είναι υποχρεωτική).

2.4.1.1. Η ΟΚΕ συμφωνεί, σχετικά, με την απαίτηση να επιτευχθεί προσέγγιση των εθνιικών νομοθεσιών στα ζητήματα αυτά.

2.4.2. Η ΟΚΕ παρατηρεί επιπλέον ότι επειδή πρόκειται για την τροποποίηση δύο προηγούμενων οδηγιών () η νομική βάση της οδηγίας που αποτελεί το αντικείμενο της γνωμοδότησης είναι υποχρεωτικά οι δύο εν λόγω οδηγίες.

2.5. Η ΟΚΕ για το λόγο αυτό εκφράζεται θετικά για την εν λόγω πρόταση οδηγίας.

Βρυξέλλες, 27 Μαρτίου 1996.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 307 της 18. 11. 1995, σ. 18.

() ΕΕ αριθ. L 257 της 19. 10. 1968, σ. 13 7 ΕΕ αριθ. L 172 της 28. 6. 1973, σ. 14.